Gesin glo met strykysters op kleinhoewe gebrandArgieffoto: Nico Strydom Die polisie het ŉ reusesoektog van stapel gestuur nadat ŉ gesin van drie Maandag wreedaardig in hul huis op ŉ kleinhoewe in Westonaria in Gauteng aangeval is. Sers. Linkie Lefakane, woordvoerder van die polisie, het gesê die voorval het Maandag omstreeks 19:00 plaasgevind. Drift Reaction-veiligheidsmaatskappy het in ŉ verklaring gesê die voorval het plaasgevind toe die man, vermoedelik 50 jaar oud, by die huis aangekom het en deur vyf aanvallers, van wie vier klapmusse gedra het, aangeval is. “Die man is in die huis ingeneem waar hy, sy vrou en hul 25-jarige dogter vasgebind is met hul eie tou,” lui die verklaring. Luidens die verklaring het die aanvallers een van elk van die slagoffers se ore met ŉ vuurwarm strykyster gebrand. Die aanval het glo ongeveer drie uur lank geduur. Volgens Drift Reaction was een van die aanvallers wat ŉ klapmus aangehad het bekend aan die gesin en het hy ingetree en verseker dat hulle nie vermoor word nie. “Die familie is erg getraumatiseer.” Lefakane het gesê nadat die gesin se hande en voete vasgebind is, het die aanvallers geld geëis. “Die slagoffers het vir hulle gesê hulle het nie geld nie. Een van die verdagtes het toe ŉ oproep gemaak en nadat hy afgelui het vir een van die ouers gevra om hom na die slaapkamer te vat waar die kluis was,” het Lefakane gesê. Marius Müller, nasionale operasionele koördineerder van AfriForum, het die voorval ook aan Maroela Media bevestig. Volgens Müller het die aanvallers van die toneel gevlug met vuurwapens, selfone, skootrekenaars en elektroniese toebehore. Die aanvallers het van die toneel gevlug in die gesin se Land Rover Freelander met die nommerplaat LLX310GP. Die polisie ondersoek ŉ saak van huisroof. Enigiemand met inligting oor die voorval kan die Bekkersdal-polisie bel by 011 755 000 of Stop Misdaad by 0860 010 111.